Deputatul PSD Nicolae Bacalbașa, amendat de CNCD cu 2.000 de lei pentru că i-a spus deputatului USR Stelian Ion că este ”untermensch” – termen utilizat de naziști

Consiliul Național pentru Combaterea Discriminării (CNCD) l-a sancționat miercuri pe deputatul PSD Nicolae Bacalbașa cu amendă contravențională de 2.000 de lei, a declarat pentru G4Media.ro șeful CNCD, Csaba Asztalos.

Nicolae Bacalbașa a fost amendat atât pentru că i-a spus la finalul lunii august deputatului USR Stelian Ion că este un „untermensch”, termen nazist pentru „non-arieni”, cât și pentru alte afirmații similare făcute la o televiziune din Galați.

În cadrul dezbaterilor din Camera Deputaţilor pe tema abrogării Legii recursului compensatoriu, Bacalbaşa a spus că pentru el deputatul USR Stelian Ion reprezintă un „untermensch”, pentru ca mai apoi să adauge că „tot avem un preşedinte german”.

Bacalbașa este cunoscut pentru desele sale derapaje.

Forumul Democrat al Germanilor din România (FDGR) depusese în 17 septembrie o sesizare la Consiliul Național pentru Combaterea Discriminării (CNCD) prin care a cerut sancționarea deputatului PSD Nicolae Bacalbașa.

Foto: Nicolae Bacalbașa (Inquam Photos / Octav Ganea)